tartuNLP/wikipedia-smugri-20251201 huggingface dataset:
La Moraleja

La Moraleja on varakas asuinalue Alcobendasin kaupungissa Madridin itsehallintoalueen pohjoisosassa Espanjassa. La Moraleja on espanjalainen versio Beverly Hillsistä, ja siellä asuu Espanjan varakkaimpia henkilöitä. La Moralejassa on suuria kartanoita, muutamia ylellisiä golfkenttiä, Espanjan kalleimpia yksityiskouluja ja urheilukerhoja.
La Moralejassa asuu rikkaita ja kuuluisia henkilöitä, kuten poliitikkoja, näyttelijöitä, liikemiehiä ja urheilijoita. La Moralejassa asuu tai on asunut José Antonio Camacho, Ava Gardner, David Beckham, Ronaldo, Belinda Peregrin ja Gonzalo Higuaín.
Sethery

Sethery on suomalainen black metal -yhtye, joka perustettiin Rovaniemellä vuonna 1998. Yhtyeen alkuperäinen nimi oli Black Emotions, jonka alla se toimi vuosina 1998–2000. Yhtye pääsi kaikkojen aikojen ensimmäisenä webzine Imperiumin demokilpailu Eliminaattorin Hall of Fameen.
Yhtye äänitti ensimmäisen demonsa "Grimland Sight" helmikuussa 2000, minkä jälkeen yhtye vaihtoi kitaristia ja kosketinsoittaja Tommi Liukkonen liittyi yhtyeeseen. Yhtye julkaisi toisen demonsa uudella nimellä ja kolmas demo "Bound in Hatred" vuodelta 2002 poiki levytyssopimuksen Woodcut Recordsin kanssa toukokuussa 2003. Esikoisalbumi, "Kholera", julkaistiin 1. maaliskuuta 2004.
Yhtye lopetti toimintansa vuonna 2005.
Kholera

Kholera on suomalaisen black metal -yhtye Setheryn ensimmäinen ja viimeiseksi jäänyt studioalbumi vuodelta 2004. Se julkaistiin 1. maaliskuuta 2004 levymerkillä Woodcut Records.
Kappaleet.
Kaikki kappaleet säveltänyt Sethery sekä sanoittanut Juha Henttunen ja Joni Lehto.
Kreva

Kreva (, ) eli "Krevo" () on Valko-Venäjän luoteisosassa, Hrodnan alueen Smarhonin piirin eteläosissa sijaitseva kylä. Kreva on aiempaan linnaansa kytkeytyvien tapahtumien vuoksi merkittävä Liettuan suuriruhtinaskunnan ja Puolan kuningaskunnan yhteisen historian paikkakunta.
Krevan linna ja Krevan unioni.
Kivinen Krevan linna rakennettiin ilmeisesti suuriruhtinas Gediminasin kaudella (1316–1341). Sittemmin linna siirtyi hänen pojalleen Algirdasille. Vuonna 1382 Jogaila vangitutti Kęstutisin ja hänen poikansa Vytautasin; vankeja pidettiin Krevan linnassa. Nykyisin tämä vain noin 1,5 kilometrin päässä Liettuan rajalta Vilnan suunnalta Minskiin johtavalta valtatieltä M7 (E28) sijaitseva Krevan linna on raunioina.
Vuonna 1385 Krevan linnassa sovittiin suuriruhtinaskunnan ja tuolloin paljon pienemmän katolisen Puolan kuningaskunnan välisestä suhteesta. Tämä 14. elokuuta 1385 tehty sopimus tunnetaan Krevan unionina. Liittosopimus oli voimassa 400 vuotta eli aina 1700-luvun lopun Puolan jakoihin saakka. Unionisopimukseen liittyen Liettuan tuolloin noin 26-vuotias suuriruhtinas Jogaila kastettiin 15. helmikuuta 1386 Krakovassa, meni pian naimisiin Puolan kuninkaana toimineen, vasta 12-vuotiaan Jadwiga-tytön kanssa ja kruunattiin uudeksi Puolan kuninkaaksi. Jogaila muutti Puolaan. Tästä alkoi Puolan Jagellojen -kuningassuku; Jogailan nimi puolalaiskuninkaana oli "Vladislav II Jagello". Krevan sopimuksen seurauksena myös Liettua kääntyi katoliseen kristinuskoon.
Keijo Astala

Keijo Aatu Astala (8. huhtikuuta 1908 Helsinki – 8. maaliskuuta 1991 Helsinki) oli suomalainen arkistonjohtaja ja historiantutkija.
Astala toimi Mikkelissä vuodesta 1953 toimineen Savo-Karjalan maakunta-arkiston, myöhemmin Mikkelin maakunta-arkisto johtajana 1945–1972.
Astala osallistui 1960-luvun alussa kirjoituksellaan "Ä-alkuisen kirjainnimibarbarismin synnystä ja levittäjistä Suomessa" kiivaaseen kielikeskusteluun, joka sai alkunsa keväällä 1960, kun radiossa Suomen Tietotoimiston uutisten lukija siirtyi lukemaan ”esteeteen” (STT:n) uutisten sijasta ”ästeeteen” uutisia. 
Vuonna 1987 ilmestyneessä kirjassaan "Suomi-kansan puolustus" Astala pyrki muun muassa osoittamaan, että muinoin eläneet herulit olivat suomalaista sukua ja että suomalaisia oli vielä myöhäiskeskiajalla asunut nykyisen Böömin alueella. Hän ilmoittautui myös Sigurd Wettenhovi-Aspan perinteiden jatkajaksi.
Sukupuu (televisiosarja)

Sukupuu ("Perfect Strangers") on brittiläinen television minisarja, joka sai ensiesityksensä BBC Two -kanavalla vuonna 2001. Kolmiosaisen draamasarjan on käsikirjoittanut ja ohjannut Stephen Poliakoff, ja pääosia esittävät Michael Gambon, Lindsay Duncan, Matthew Macfadyen ja Claire Skinner. Sarja sai kaksi Royal Television Societyn palkintoa sekä Peabody-palkinnon.
Juoni.
Sarjan tarina sijoittuu kolmipäiväiseen Symonin suvun sukukokoukseen lontoolaisessa loistohotellissa. Raymond Symon (Gambon) osallistuu kokoukseen vastentahtoisesti yhdessä vaimonsa (Baker) ja poikansa Danielin (Macfadyen) kanssa. Pojalle suvun laajuus tulee yllätyksenä, koska isä ei ole pitänyt sukulaisiinsa yhteyttä. Daniel kuulee erilaisia tarinoita sukunsa historiasta ja muun muassa näkee valokuvan lastenjuhlista joissa ei muista olleensa. Keskeinen juonikuvio punoutuu hänen kahden serkkunsa (Claire Skinner ja Toby Stephens) ja heidän tätinsä (Lindsay Duncan) välille syntyneeseen skismaan heidän veljensä äkillisen kuoleman jälkeen. Raymond saa sairauskohtauksen pitäessään puhetta, ja jouduttuaan vuodelepoon alkaa arvostaa sukulaistensa luonteenpiirteitä, jotka kovasti muistuttavat hänen omiaan. Vanhat valokuvat näyttelevät suurta osaa tarinassa, aivan kuten Poliakoffin vuonna 1999 ensiesitetyssä minisarjassa "Valokuvien vangit".
Michael Gambon ja Lindsay Duncan saivat rooleistaan Bafta-palkinnot, ja sarja palkittiin Baftassa vuoden parhaana draamasarjana. Royal Television Society antoi sarjalle kaksi palkintoa, muun muassa parhaan käsikirjoituksen palkinnon, ja lisäksi kolme ehdokkuutta.
Gertrude Weaver

Gertrude Weaver (o.s. Gaines) (4. heinäkuuta 1898 – 6. huhtikuuta 2015) oli maailman vanhin elossa ollut ihminen. Hän syntyi Arkansasissa lähellä Texasin rajaa. Hänestä tuli Yhdysvaltain vanhin elävä henkilö Dina Manfredinin kuoltua 17. joulukuuta 2012 ja maailman vanhin japanilaisen Misao Ōkawan kuoltua 1. huhtikuuta 2015.
Hän oli viimeinen elossa oleva vahvistetusti vuonna 1898 syntynyt henkilö. Weaver asui Silver Oaks Health and Rehabilitation -nimisessä vanhainkodissa Arkansasin Camdenissa.
Weaverin kuoltua maailman vanhimmaksi eläväksi tuli yhdysvaltalainen Jeralean Talley.
Whole Foods Market

Whole Foods Market on yhdysvaltalainen elintarvikekauppojen ketju, joka on erikoistunut luomuelintarvikkeisiin, ja valikoimiin kuuluu myös terveyttä edistäviä elintarvikkeita. Whole Foods Marketin tuotteet ovat kalliimpia kuin tavanomaisten elintarvikekauppojen tuotteet. Useita Whole Foodsin tuotteita ei saa tavanomaisista elintarvikekaupoista. Whole Foods Marketin pääkonttori sijaitsee Austinissa, Texasissa.
Kesäkuussa 2017 Amazon.com-verkkokauppa ilmoitti ostavansa Whole Foods Marketin 13,4 miljardilla Yhdysvaltain dollarilla.
Alkuvuodesta 2018 yrityksellä oli 479 myymälää ja 91 000 työntekijää.
Jan van Goyen

Jan van Goyen ([]; 13. tammikuuta 1596 Leiden, Hollanti – 27. huhtikuuta 1656 Haag) oli Alankomaiden kultakauden aikana vaikuttanut taidemaalari. Hänet tunnetaan yhtenä hollantilaisen naturalistisen maisemamaalauksen edelläkävijöistä.
Elämä ja ura.
Van Goyen aloitti maalaamisen opiskelun kotikaupungissaan Leidenissä 10 vuoden ikäisenä. Van Goyen sai nuorena vaikutteita etenkin opettajaltaan Esaias van de Veldeltä, joka oli myös tunnettu naturalistinen maisemamaalari. Van Goyen matkusteli Alankomaissa ja Ranskassa ja maalasi erilaisia maisemia, kuten jokinäkymiä, merinäkymiä, kaupunkinäkymiä ja talvinäkymiä. Vuonna 1632 van Goyen muutti Haagiin, missä hän työskenteli suurimman osan ajastaan sen jälkeen. 
Van Goyen ei saanut juurikaan tilaustöitä ja hänen työnsä olivat halpoja verrattuna muiden aikakauden maalarimestareiden töihin. Saadakseen lisää tuloja Van Goyen toimi myös taulukauppiaana ja keinotteli maa- ja talokaupoilla ja tulppaaninsipuleilla. Hän menetti runsaasti rahaa vuoden 1637 tulppaanimaniassa ja joutui myymään omaisuuttaan vuosina 1652 ja 1654 julkisissa pakkohuutokaupoissa. Kuollessaan van Goyen oli maksukyvytön ja hänen leskensä joutui myymään perheen talon kattaakseen edesmenneen miehensä velkoja. 
Tyyli.
Van Goyenin varhaisteoksissa on nähtävissä aikakauden flaamilaisen maalaustaiteen ja varsinkin hänen opettajansa Esaias van de Velden vaikutus. Van Goyen maalasi useita pyöreitä teoksia. Noin vuonna 1626 Van Goyen ja muutamat muut Haarlemin maisemamaalarit alkoivat maalata lähes monokromaattisia realistisia teoksia. Tyylistä tuli erittäin suosittu. Van Goyenin tyylille oli ominaista yksinkertainen sommittelu, matala horisontti, kevyt ote sekä ilmavuus ja valoisuus. Hänen maalauksiensa monokromaattiseen väriskaalaan kuului etenkin vaaleanvihreää ja kellanruskeaa. 
Noin vuodesta 1643 alkaen van Goyen alkoi vähitellen hylätä monokromaattista tyyliä ja siirtyä vähitellen luonnonmukaisempaan väriskaalaan ja kirkkaampiin väreihin. Kirkkaimmat värit toimivat huomioväreinä, esimerkiksi maisemaan sommiteltujen ihmisten vaatteissa.
Monokromaattisen tyyli mahdollisti hyvin nopean työskentelyn. Van Goyen oli erittäin tuottelias ja häneltä tunnetaan noin 1200 maalausta sekä noin 800 etsausta tai piirrosta.
Close My Eyes – rakasta minua

Close My Eyes – rakasta minua ("Close My Eyes") on brittiläinen draamaelokuva vuodelta 1991. Sen on käsikirjoittanut ja ohjannut Stephen Poliakoff, ja sen pääosia näyttelevät Clive Owen, Alan Rickman ja Saskia Reeves.
Juoni.
1980-luvulle, Margaret Thatcherin ajan Britanniaan sijoittuva kolmiodraama tutkii insestisen suhteen ja AIDSin aiheuttamia paineita ja tuskaa. Rikkoutuneesta avioliitosta syntyneet sisarukset Richard (Clive Owen) ja Natalie (Saskia Reeves) ovat kasvaneet eri perheissä. Aikuisina he huomaavat tuntevansa kiellettyä vetoa toisiinsa. Richard on menestyvä arkkitehti, Natalie yksinäinen ja elämäänsä tyytymätön rikkaan sijoittajan (Rickman) rouva. Hän viettelee Richardin ja saa molempien elämän pois raiteiltaan.
Tuotanto.
Elokuva on laajennettu versio Poliakoffin teatterinäytelmästä "Hitting Town". Näytelmään verrattuna siihen on lisätty AIDS-tematiikkaa sekä tunnelmia Lontoon Docklands-alueen kaoottisesta rakentamisesta 1980-luvulla. Elokuvan läpi kulkeva visuaalinen teema on vanhan korvautuminen uudella.
Vastaanotto.
"Helsingin Sanomien" Pertti Avolan mielestä elokuva ei ole sukurutsa-aiheestaan huolimatta sensationalistinen eikä ahdistava, vaan pääpaino on 1990-luvun taitteen tunneilmaston tarkkailussa ja tyylilajina varsinkin loppua kohden on hiljainen tapakomedia.
"Close My Eyes – rakasta minua" voitti Evening Standard -lehden palkinnon vuoden parhaana elokuvana.
Mike Brennan

Michael Brennan (s. 24. tammikuuta 1986 Smithtown, New York, Yhdysvallat) on yhdysvaltalainen uransa päättänyt jääkiekkopuolustaja. Hän oli pelityyliltään peruspuolustaja, joka osaa pelata myös varsin hyvää fyysistä peliä. Brennan laukoi oikealta.
Ura.
Seuraura.
Brennan pelasi vuodet 2002–2004 Yhdysvaltain maajoukkueen kehitysohjelman mukana. Vuodet 2004–2008 hän kävi Boston Collegea, jossa Brennan voitti Hockey Eastin mestaruuden vuosina 2005, 2007 ja 2008 sekä koko NCAA:n mestaruuden vuonna 2008. Hänet valittiin noista jokaisena vuotena myös Hockey Eastin akateemiseen tähdistökentälliseen. Kaudella 2006–2007 Brennan toimi BC:n varakapteenina ja viimeisellä, NCAA:n mestaruuteen päättyneellä kaudellaan 2007–2008 joukkueensa kapteenina.
Brennania ei koskaan . Hän teki vapaana pelaajana kaksivuotisen tulokassopimuksen Chicago Blackhawksin kanssa huhtikuussa 2008. Brennan pelasi molemmat sopimuskautensa kokonaan farmijoukkue Rockford IceHogsissa, AHL:ssä. Tulokaskausi 2008–2009 toi hänelle 64 runkosarja- ja kahdessa playoff-ottelussa kuusi syöttöpistettä. Kaudeksi 2010–2011 Brennan teki AHL-sopimuksen Toronto Marliesin kanssa. Kaudeksi 2011–2012 hän siirtyi puolestaan Lake Erie Monstersiin. Brennan osallistui myös NHL-joukkue Colorado Avalanchen harjoitusleirille. Oltuaan alkukauden 2012–2013 vapaana pelaajana hän teki marraskuussa 2012 sopimuksen ECHL-joukkue Florida Everbladesin kanssa. Yhdeksän siellä pelatun ottelun jälkeen joukkue lainasi Brenninin loppukaudeksi sarjatasoa ylemmäs AHL-joukkue Worcester Sharksiin.
Kaudeksi 2013–2014 Brennan siirtyi vuoden mittaisella sopimuksella Saksan DEL-liigan Iserlohn Roostersiin. Oltuaan alkukauden 2014–2015 vapaana pelaajana hän siirtyi loppukauden kattavalla ja kahden kuukauden koeajan sisältäneellä sopimuksella SM-liigan nousijajoukkue Vaasan Sportin paitaan. Brennan sai marraskuun lopulla jatkosopimuksen loppukaudeksi. Hän oli tehoilla 7+7=14 joukkueen eniten maaleja tehnyt puolustaja sekä tehokkain puolustaja Oskari Mannisen kanssa. Brennan sijoittui 129 minuutillaan SM-liigan jäähypörssissä toiseksi edellään vain TPS:n Otto Karvinen. Kesäkuussa 2015 hän teki vuoden mittaisen jatkosopimuksen Sportin kanssa.
Maajoukkueura.
Brennan pelasi alle 18-vuotiaiden MM-kilpailuissa vuonna 2004, jolloin hän voitti hopeaa.
Asenso Ampim

Nana Asenso Ampim (s. 7. joulukuuta 1988 Accra) on ghanalais-yhdysvaltalainen koripalloilija. Hän pelaa ominaisimmillaan joko pienenä laitahyökkääjänä tai isona laitahyökkääjänä. Yhdysvaltalaisessa Columbian yliopistossa neljä kautta pelannut Ampim on pelannut ammattilaisena Etelä-Korean ja suomalaisen Tampereen Pyrinnön lisäksi Libanonissa ja Virossa.
Pelaajaura.
Ghanan Accrassa syntynyt ja Yhdysvalloissa The Groton Schoolissa high schoolinsa käynyt Ampim pelasi yliopistokoripalloa Columbian yliopistossa neljä kautta vuosina 2007–2011.
Yliopiston jälkeen Ampim suuntasi Yhdysvaltain ulkopuolelle. Hän pelasi kauden 2012–2013 libanonilaisessa Antranik SC:ssä 23,3 pisteen ja 12,0 levypallon ottelukohtaisilla keskiarvoilla. Seuraavaksi kaudeksi Ampim siirtyi virolaiseen Tallinna Kaleviin, jossa hän pelasi Meistriliigan lisäksi Baltian liigaa. Viron pääsarja Meistriliigassa Ampim oli toiseksi paras pisteidentekijä ja otti kolmanneksi eniten levypalloja. Kalev sijoittui runkosarjassa viidenneksi ja selviytyi välieriin asti, joissa se hävisi Tartu Ülikool/Rockille. Pronssiottelussa Rakvere Tarvas voitti Kalevin, joka sijoittui neljänneksi. Baltian liigassa Kalev jäi alkulohkonsa viimeiseksi. Ampim pelasi Baltian liigassa neljä ottelua 15,5 pisteen ja 8,3 levypallon keskiarvoilla.
Syksyllä 2014 Ampim teki sopimuksen suomalaisen Tampereen Pyrinnön kanssa. Pyrintö pelasi Korisliigan lisäksi Baltian liigaa. Korisliiga-debyytissään Ampim teki sarjan piste-ennätyksensä Tapiolan Honkaa vastaan tehtyään 24 pistettä ja otettuaan 15 levypalloa. Lisäksi häntä rikottiin viidesti. Jo kuuden Korisliigaottelun jälkeen, lokakuun lopussa, Ampim siirtyi eteläkorealaiseen Soul Samsung Thundersiin. Etelä-Koreassa Ampimin palkka kasvoi satoihintuhansiin euroihin per kausi.
Pelityyli.
Ampim on monipuolinen heittäjä ja pystyy puolustamaan vastustajaa tämän pelipaikasta riippumatta. Ampimin kyky pelata kolmiopeliä oli tärkeässä roolissa hänen siirtyessään Pyrintöön. Hänen on kuvailtu olevan urheilullinen ja nopea sekä pelaavan kovaa.
Kajastus (albumi)

Kajastus (eng. Will O’ The Wisp) on suomalaismuusikko Sakari Kukon soolouran debyyttialbumi vuodelta 1979. Albumilla hänen lisäkseen soittaa kansanmusiikkiyhtye Piirpaukessa vaikuttaneet Hasse Walli ja Antti Hytti. 
Levyn kansitekstit on laatinut Henrik Otto Donner, jonka mukaan albumi pyrkii kuvaamaan Suomea muun muassa erilaisten äänien ja tunnelmien kautta. Kajastuksen A-puoli käsittelee maata ja B-puoli merta. Levyllä kuullaan sen tuottajan Richard Stanleyn keräämiä ääniefektejä, joita ovat esimerkiksi erilaiset luonnon ja eläinten äänet. Merta kuvaava B-puoli on sähköisemmin toteutettu kuin akustinen A-puoli ja se sisältää muun muassa Hasse Wallin sähkökitaraa.
Albumi julkaistiin Kerberos-levymerkillä LP-levynä kahdella eri kansitaiteella. Vuonna 1991 albumi julkaistiin CD-muodossa Sakari Kukko &amp; Piirpauken "Kirkastus"-albumin (1981) kanssa. Albumi julkaistiin CD-painoksena uudelleen vuonna 2011. 
 
Kappaleet.
Kaikki kappaleet on sovittanut S. Kukko.
Strule

Strule on 28 kilometriä pitkä joki Pohjois-Irlannissa. Joki saa alkunsa Drumragh- ja Camowenjokien yhdistyessä Omaghin kaupungin keskustassa. Sieltä joki virtaa luoteeseen Strabanen kaupunkiin ja yhdistyy Dergin kanssa muodostaen Mournejoen.
Strulen valuma-alue on 109 neliökilometriä. Jokeen liittyy vähän ennen Strabanea Owenkillewjoki. Strule on merkittävä lohen ja taimenen kalastusalue.
Virret (Sakari Kukon albumi)

Virret – Spirituals from the North on vuonna 2001 julkaistu Sakari Kukon toinen sooloalbumi, joka ilmestyi 22 vuotta hänen ensimmäisen soololevynsä "Kajastuksen" jälkeen. Se sisältää yksitoista Suomen evankelis-luterilaisen kirkon uudesta virsikirjasta löytyvää virttä sekä kolme hengellistä sävellystä, joista yksi on ruotsalainen Taalainmaalta peräisin oleva kansansävelmä. Albumi ilmestyi Vanhan virsikirjan 300-vuotisjuhlavuotena.
Virret-levy oli alun perin tarkoitus toteuttaa duona pianisti Samuli Mikkosen kanssa kirkkouruilla ja puhaltimilla, mutta lopulta Kukko päätyi ottamaan mukaan Mikkosen koko kolmehenkisen kokoonpanon. Musiikilliselta tyylilajiltaan albumi edustaa jazzia ja siltä löytyy myös runsaasti improvisaatiota.
Kappaleet.
Virsien numerointi on vuoden 1986 virsikirjasta.
Iisalmen lyseo

Iisalmen lyseo on vuonna 1896 perustettu keskikokoinen lukio Iisalmessa, Ylä-Savossa. Opiskelijoita on noin 300. Lyseo noudattaa luokattoman lukion periaatteita, eli kiinteitä opetusryhmiä ei ole. Koulusta on valmistunut vuosien saatossa yli 8 000 ylioppilasta.
Lyseon päärakennus valmistui vuonna 1932, ja se peruskorjattiin vuosina 2003–2004. Syksyllä 2003 lukion viereiselle tontille vanhan paloaseman yhteyteen valmistui Luma-keskus Majakka. Rakennus sisältää lyseon fysiikan, kemian ja biologian luokkatilat, auditorion, ruokalan sekä terveydenhoitajan tilat. Majakassa on myös Juhani Ahon koulun luokkatiloja.
Iisalmen lyseo painottaa kansainvälisyyttä. Sen toiminnan näkyvimpiä muotoja ovat vaihto-opiskelijatoiminta, vaihto-opettajatoiminta, opintovierailut ulkomaille ja ulkomaisten koulujen kanssa toteutettavat projektit. Lyseolla on yhteistyökouluja Italiassa, Saksassa, Irlannissa, Venäjällä, Virossa, Espanjassa ja Puolassa, ja se osallistuu aktiivisesti kansainvälisiin projekteihin. Lyseolaiset ovat vierailleet useita kertoja Euroscola-tapahtumissa.
Lyseo on mukana Ylä-Savon toisen asteen yhteistyöhankkeessa Mahiksessa, joka tarjoaa opiskelijalle mahdollisuuden suorittaa lukio-opintojen ja ylioppilastutkinnon rinnalla ammatillisen tutkinnon neljässä vuodessa. Lisäksi on mahdollista valita opintoja mistä tahansa MAHIS-oppilaitoksesta vaihtojaksossa.
Lukiovertailussa Iisalmen lyseo loistaa tuloksillaan: tulokset ovat lähes kaikissa aineissa keskitasoa parempia.
Historiaa.
Lähde
Taisto School Power

Taisto School Power on osa Nuoren Suomen-kampanjaa, jonka tarkoituksena on yläkouluikäisten lihaskunnon kehittäminen.
Vuonna 2012 alkaneeseen vuosittaiseen tapahtumaan on osallistunut yli 216 000 nuorta. Tapahtumasta näytettiin Yle TV2-kanavalla minisarja Taisto – koulujen kisa. Keväällä 2014 seitsenosainen ohjelmasarja keräsi yhteensä 700 000 katsojaa.
Taisto-kampanja koostuu treenijaksosta sekä Taisto School Power –kilpailuista. Treenijakso haastaa kehittämään omaa lihaskuntoaan monipuolisten ja innostavien treenivinkkien avulla. Kilpailuissa ratkaistaan Suomen kovakuntoisimman yläkoulun titteli.
Kadmiumkarbonaatti

Kadmiumkarbonaatti (CdCO3) on epäorgaaninen kadmium- ja karbonaatti-ioneista muodostuva ioniyhdiste. Yhdistettä voidaan käyttää muiden kadmiumyhdisteiden kuten väriaineiden valmistukseen. Luonnossa kadmiumkarbonaattia esiintyy harvinaisena otaviittimineraalina.
Ominaisuudet.
Kadmiumkarbonaatti on huoneenlämpötilassa valkoista kiteistä tai jauhemaista ainetta. Sen alkeiskoppi on rakenteeltaan ortorombinen ja muistuttaa kalsiitin rakennetta. Kidevedettömän yhdisteen lisäksi tunnetaan myös kidevedellinen hemihydraatti (CdCO3·½H2O). Kadmiumkarbonaatti ei liukene veteen, mutta on liukoinen ammoniakki- ja syanidiliuoksiin kompleksi-ionien muodostumisen vuoksi. Happoihin se liukenee muiden karbonaattien tavoin vapauttaen hiilidioksidia. Kuumennettaessa 330–360 °C:n lämpötilaan kadmiumkarbonaatti hajoaa kadmiumoksidiksi ja hiilidioksidiksi.
CdCO3 → CdO + CO2
Valmistus ja käyttö.
Kadmiumkarbonaatti on veteen liukenematonta ja sitä voidaan valmistaa saostamalla karbonaattiliuoksen avulla liukoisen suolan kuten kadmiumsulfaatin vesiliuoksesta. Tyypillisesti saostavana reagenssina käytetään ammoniumkarbonaattia, koska alkalimetallikarbonaattien kuten natriumkarbonaatin käyttö johtaa usein hydroksi- tai oksikarbonaattien muodostumiseen. Toinen tapa valmistaa yhdistettä on kadmiumkloridin kuumentaminen yhdessä urean kanssa suljetussa koeputkessa 200 °C:n lämpötilaan.
CdSO4(aq) + (NH4)2CO3(aq) → CdCO3(s) + (NH4)2SO4(aq)
Kadmiumkarbonaattia käytetään muiden kadmiumyhdisteiden kuten kadmiumkloridin, kadmiumbromidin ja kadmiumsulfidin valmistamiseen. Näistä kadmiumsulfidia käytetään keltaisena tai punaisena väriaineena kadmiumkeltaisen tai -punaisen nimellä.
Etnografinen museo (Tukholma)

Etnografinen museo () on Tukholman Gärdetin kaupunginosassa toimiva museo. Se on yksi Ruotsin valtion neljästä maailmankulttuurien museosta. Etnografinen museo esittelee maailman eri kansojen historiallisia esineitä. Se oli pitkään osa Ruotsin luonnonhistoriallista museota. Museoon on ilmainen sisäänpääsy.
Puisen museorakennuksen suunnittelivat kilpailun pohjalta arkkitehdit Jan Gezelius ja Gunnar Mattsson, ja se rakennettiin 1977–1978. Rakennus voitti myöhemmin Kasper Salin -arkkitehtuuripalkinnon. Museo avattiin 1980.
Museon pihalla seisoo Kanadan Brittiläisessä Kolumbiassa asuvien haisla-intiaanien veistämä yhdeksän metriä korkea G’psgolox-toteemipaalu. Paikalla oli alun perin vuonna 1872 veistetty toteemipaalu, joka oli tuotu Ruotsiin 1920-luvulla, mutta se palautettiin vuonna 2006 haisla-kansan pyynnöstä Kanadaan. Tilalle pystytettiin haislojen lahjoittama kopio toteemipaalusta.
Itä-Aasian museo

Itä-Aasian museo () on kulttuurihistoriallinen museo Tukholman Skeppsholmenilla. Se on yksi Ruotsin valtion neljästä maailmankulttuurien museosta. Itä-Aasian museon pohjana oli valtion itäaasialainen kokoelma, joka perustettiin 1926 Johan Gunnar Anderssonin Kiinasta tuomien esineiden ympärille.
Museorakennus sijaitsee Moderna museetin ja Skeppsholmenin kirkon vieressä. Kyseessä on Ruotsin laivaston käytössä ollut historiallinen rakennus, joka rakennettiin alun perin vuonna 1663 köydenpunomoksi. Se muutettiin 1699–1700 arkkitehti Nicodemus Tessin nuoremman suunnitelmien mukaan kuninkaallisten drabanttien talliksi ja myöhemmin laivaston ammus- ja tarvikevarastoksi. Myöhemmin sitä on useasti muutettu, viimeksi vuonna 1963 museokäyttöön.
Chipewyan

Chipewyan eli dëne on Kanadassa asuvien chipewyan-intiaanien puhuma athabasca-kieli, jota puhuu äidinkielenään ihmistä˔ Se on yksi Luoteisterritorioiden provinssin virallisista kielistä.
Chipewyan-intiaanit käyttävät kielestään nimeä "dëne". Termi ”chipewyan” oli vihollisen käyttämä nimi ja sitä pidetään halventavana. Suomeksi chipewyan on kuitenkin suositeltu nimi kielelle.
Myrskylasi

Myrskylasi eli säälasi on sään ennustamista varten kehitetty laite, joka koostuu nesteellä täytetystä lasiastiasta. Laitteen toiminta perustuu lasin sisällä olevan nesteen ulkonäön muutokseen, minkä perusteella voidaan yrittää ennustaa erilaisia säätiloja. Nykyaikaiset kokeet eivät ole kyenneet todistamaan myrskylasin toimivuutta.
Säälasi eli poroskooppi on keksintö, jolla piti voitaman ennustaa säätä. Se oli vääriin edellytyksiin perustuva säänennustuskoje, umpinainen putki, joka sisälsi alkoholiin liuennetun salpietarin, salmiakin ja kamferin sekä veden sekoitusta. Liuoksen kiteytvmisilmiöiden oli tarkoitus ennustaa odotettavissa olevaa säätä siten, ettil kauniin ilman edellä pohjakerros on pilven-tapaisesti samea, päällimmäinen kerros kirkas, huonon sään edellä pintakerros samea.
Kuvaus.
Lasin sisällä oleva neste koostuu useista eri aineista, useimmiten tislatusta vedestä, etanolista, salpietarista, ammoniumkloridista ja kamferista. Seoksen kehitti amiraali Robert FitzRoy, joka käytti myrskylaseja säätilojen ennustamiseen matkoillaan Charles Darwinin kanssa HMS "Beaglella".
Matkoillaan FitzRoy seurasi tarkasti myrskylasin käyttäytymistä ja dokumentoi sen toimintaa eri säätiloissa:
Britteinsaaria koettelivat vuonna 1859 pahat myrskyt. Britannian kruunu reagoi jakamalla myrskylaseja monille pienille kalastajayhteisöille, joilta laivaväki kysyi neuvoa ennen merille lähtöä. Myrskylasit tulivat sitten tunnetuiksi nimellä ”FitzRoyn ilmapuntari”.
Tarkkuus.
Artikkelissa ”Journal of Crystal Growth” julkaistun kokeen mukaan lämpötilan muutos on ainoa tekijä, joka saa aikaan kiteiden kasvamisen myrskylasissa.
Cecil Adams suoritti epävirallisia kokeita myrskylaseilla ja huomasi, että myrskylasin onnistuminen sään ennustamisessa on verrattavissa sattumaan.
Ainesosat.
Kuumenna tislattu vesi ja sekoita joukkoon salpietari ja ammoniumkloridi. Lisää lopuksi etanoli ja kamferi. Kaada valmis seos korkilla suljettuun koeputkeen.
Tekniikan museo (Tukholma)

Tekniikan museo () on museo Tukholman Gärdetin kaupunginosassa.
Museo on perustettu vuonna 1924. Sen kokoelmat käsittävät nykyisin noin 55 000 esinettä, joista noin 4 500 kerrallaan on näytteillä. Pääosa kokoelmista on vuosien 1860 ja 1930 välisenä aikana valmistettuja esineitä ja laitteita. Ragnar Hjorthin suunnittelema museorakennus on valmistunut 1934–1936 ja niin sanottu Teknorama-siipi 1964. Viereisessä rakennuksessa toimivat Ruotsin poliisimuseo ja kansallisurheilumuseo.
Morisyen

Morisyen on Mauritiuksella puhuttu ranskaan pohjautuva kreolikieli. Se on Mauritiuksen "de facto" kansalliskieli sillä Mauritiuksen perustuslaki ei määrittele mitään kieltä viralliseksi. Kieltä puhuu äidinkielenään 1 090 000 ihmistä. Mauritiuksen lisäksi puhujia on myös Madagaskarilla (noin 204 000 puhujaa) ja Etelä-Afrikassa (noin 39 000). Kieli on monelle ensisijaisesti kotikieli ja sen sijaan virallisissa yhteyksissä suositaan ranskaa ja englantia. 
Morisyen on lähempänä Karibialla puhuttuja ranskaan pohjautuvia kreolikieliä kuin läheisellä Réunionin saarella puhuttua réunionnais’ta. Läheisin morisyenin sukukieli on kuitenkin Seychellien kreoli.
Vuonna 2011 morisyenin kielenhuoltoa tekevä Akademi Kreol Morisien julkaisi sekä oikeinkirjoitusohjeen että kieliopin. 
Fonologia.
Morisyenin ääntäminen perustuu ranskaan niin kuin sen oikeinkirjoituskin, mutta varsinkin oikeinkirjoituksessa on pyritty yksinkertaisuuteen ja välttämään päällekkäisyyksiä .
Jotkin ranskan äänteet ovat sulautuneet yhteen muiden äänteiden kanssa morisyenissa. Vokaalien kohdalla [y] ja [ø] ovat muuttuneet äänteiksi [i] ja [e]. Konsonanteista [ʃ] sekä [ʒ] ovat sulautuneet äänteisiin [s] ja [z], koska ne eivät ole perinteisesti kuuluneet morisyeniin . 
Konsonantit.
Konsonantteja on 22. Soinnilliset ja soinnittomat vokaalit on erotettu toisistaan | -viivalla: soinnittomat ovat vasemmalla ja soinnilliset oikealla. 
Äänne [ʃ] on tullut lähinnä englantilaisten lainasanojen mukana ja on vakiintumassa yleiskieleen. Toisinaan myös kirjainyhdistelmä ⟨si⟩ tuottaa kyseisen äänteen. Esim. morisien /moʁiʃen/. 
Vokaalit.
Vokaaleja on yhteensä 9: niistä 3 on nasaalisia ja 6 oraalisia. Vokaalin pituus ei muuta merkityksiä. 
Nasaalisuutta merkitään n-kirjaimella, joten ⟨an⟩, ⟨on⟩ ja ⟨in⟩ ovat nasaalisia. Kuitenkin kaksi peräkkäistä n-kirjainta kumoaa nasaalisuuden, joten esim. bonbonn (= karkki) äännetään [ˈbɔ̃.bon]. 
Kielioppi.
Ranska kielioppi muodostaa pohjan morisyenin kieliopille, mutta kreolikielille ominaiseen tapaan suurin osa kieliopillisista kategorioista (esim. verbin aikamuodot) ranskalle ominaiset taivutusmuodot ovat korvautuneet erilaisilla partikkeleilla. Esim. partikkeli "ti" ilmaisee mennyttä aikaa: "mo ti koze" (minä puhuin). 
Substantiivien määräisyyden kategoriat ovat säilyneet eniten ranskan mallin mukaisena, sillä lukusanan "enn" käyttö epämääräisenä artikkelina on edelleen tavallista (esim. "enn lakaz": talo). Määräinen artikkeli on pääte "-la" ("lakaz-la"). 
Sanasto.
Morisyenin sanasto pohjautuu ranskaan, mutta sanoja on myös tullut muun muassa englannista ja tamilista. 
Englantilaisia lainoja ovat esim. 'ostokset' () tai 'kartta' (). Tamilista tulleita lainoja ovat esim. "kali" (kaktus: ), "kotomili" (korianteri: ) ja "ayo!" (oi voi!: ).
Lukusanat.
Lähde:
Persoonapronominit.
Yksikön 2. persoonista "to" on tuttavallisempi kun taas pronominia "ou" käytetään muodollisissa tilanteissa ja teitittelyssä.
Monikon 3. persoonan pronomia "bann-la" käytetään pääsääntöisesti vain silloin, kun "zot" aiheuttaisi sekaannuksen mon. 2. ja 3. persoonien välillä.
Salsalbé

Salsalbé (myös "Sasalbé") on maalaiskunta Moptin alueen Moptin piirissä Malissa. Sen keskuskylä N’Gourema Toboro sijaitsee Nigerjoen sisämaasuistossa 56 kilometriä Moptista länteen. Kunnassa on 6 000 asukasta (vuonna 2009).
Maantiede.
Salsalbén kunta rajoittuu idässä Moptin piirin Koubayen ja etelässä Ouro Modin, lounaassa Djennén piirin Togué Morarin, lännessä Ténenkoun piirin Ouro Guirén ja Ouro Ardon sekä pohjoisessa Togoro Kotian kuntiin. 
Kunnan alueesta neljä viidesosaa on Nigerin ja sen haarajoen Diakan tulvatasankoa. Vesistöjä ovat Nigerin haarajoet Ballel, Bouroudhé, Fakolewel, Kagnawol, Koulé Gnagné, Koulé Kagna, Mayel Sango, Mayo Diboli, Mayo Kouna ja Mayo Sango. Luonnonvarainen kasvillisuus käsittää tulvaniittyjä ja metsiä. Seutu kuuluu Sahelin vyöhykkeeseen.
Asutus.
Kuntaan kuuluu yhdeksän kylää: Belanguel, Borgo, Diolel, Kouna, N’Gourema Bacoure, N’Gourema Feya, N’Gourema Lanagoti, N’Gourema Toboro ja Welingara. Niistä suurin on yli tuhannen asukkaan Borgo. N’Gourema Toborossa asukkaita on 800.
Asukkaat ovat fulbeja, rimaibeja ja bozoja. Yleisimmät kielet ovat fulani ja bozo.
Liikenne, elinkeinot ja palvelut.
Kunnan liikenneyhteydet ovat huonot. Tulva-aikaan ainoa liikenneväline on vene. Lisäksi käytetään hevoskärryjä ja moottoripyöriä.
Asukkaiden pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi (69 % tuotannosta), hirssi (28 %), maissi (3 %), lehmänpapu, maapähkinä ja vihannekset. Bozojen ja somonojen vuotuisesta 75 tonnin kalansaaliista suuri osa myydään tuoreena, kuivattuna tai savustettuna Moptiin ja Ténenkouhun. Lisäksi harjoitetaan kaupankäyntiä, pienimuotoista keräilyä ja käsityöammatteja. Teollisuutta tai matkailupalveluja ei ole.
Kylissä toimii kaksi alakoulua, koulutus- ja kehittämiskeskus (CED) ja lukutaitokeskus. N’Gourema Toborossa on hyvin vaatimaton terveyskeskus ja eläinapteekki. Vesihuolto käsittää kaivoja ja porakaivoja. Muita palveluja ovat muutama kauppa, rehuvarasto ja N’Gourema Feyan pieni tori.
Vaski-kirjastot

Vaski-kirjastot on Varsinais-Suomen alueen 18 kunnan kirjastoverkosto eli kirjastokimppa. Alueellinen yleisten kirjastojen yhteenliittymä muodostettiin vuonna 2008. Maakunnan kunnista esimerkiksi Salo liittyi mukaan kirjastokimppaan vuonna 2015.
Vaski-kirjastoilla on yhteinen verkkokirjasto, kirjastokortti, käyttösäännöt ja kuljetuspalvelu. Kirjastoverkostoon kuuluvat Kaarinan, Kustavin, Laitilan, Liedon, Maskun, Mynämäen, Naantalin, Nousiaisen, Paimion, Pyhärannan, Raision, Ruskon, Salon, Sauvon, Taivassalon, Turun, Uudenkaupungin ja Vehmaan yleiset kirjastot. Alueen kirjastojen asiakkaat voivat lainata kaikkien kuntien yleisistä kirjastoista samalla kortilla, varata lainoja muista kunnista ja palauttaa lainansa muiden kuntien kirjastoihin.
Vuonna 2023 Vaski-kirjastoihin tehtiin 3,2 miljoonaa fyysistä käyntiä ja 3,4 miljoonaa verkkokäyntiä. Samana vuonna kokoelmiin kuului 2,4 miljoonaa nidettä, joista 2,0 miljoonaa oli kirjoja. Kokonaislainaus oli 6,8 miljoonaa.
Toimipaikat.
Vaski-kirjastoihin kuului heinäkuussa 2021 yhteensä 56 tai 57 kiinteää kirjaston toimipaikkaa tai kirjastoautoa.
Sio

Sio on maalaiskunta Moptin alueen Moptin piirissä Malissa. Sen keskuskylä Soufouroulaye sijaitsee Niger- ja Banijokien tulva-alueen itäreunalla 25 kilometriä Moptista etelään. Kunnassa on 24 100 asukasta (vuonna 2009).
Maantiede ja ilmasto.
Sion kunnan pinta-ala on 521 neliökilometriä. Se rajoittuu lännessä Moptin piirin Soyen ja pohjoisessa Socouran, idässä Bandiagaran piirin Pignari Banan ja Pignaryn sekä etelässä Djennén piirin Fakalan kuntiin. 
Kunta on pinnanmuodostukseltaan tasankoa, jonka länsiosa kuuluu tulva-alueeseen. Sen läpi virtaa Nigerin sivujoki Bani, joka muodostaa lukuisia järviä kuten Mbela, Thiofi, Kadié, Bouba ja Sabana. Luonnonvarainen kasvillisuus on savannia sekä paikoitellen galleriametsiä.
Seutu kuuluu Sahelin vyöhykkeeseen. Sadekausi kestää heinäkuusta syyskuuhun. Vuotuinen sademäärä on 350–400 millimetriä.
Asutus.
Kuntaan kuuluu 20 kylää. Niistä suurimmat ovat 4 000 asukkaan Kouna, 3 600 asukkaan Somadougou ja yli 2 000 asukkaan Soufouroulaye ja Neima. Asukkaat ovat etupäässä markoja, bambaroita, fulbeja, dogoneja ja bozoja. Vallitsevat uskonnot ovat islam ja kristinusko.
Liikenne, talous ja palvelut.
Kunnan läpi kulkee Bamakon ja Moptin välinen maantie RN6, minkä ansiosta useilla kylillä on hyvät liikenneyhteydet.
Asukkaiden pääelinkeinot ovat maanviljely, karjanhoito ja kalastus. Tärkeimmät viljelykasvit ovat riisi (lähes 40 % tuotannosta), hirssi, durra, maissi, maapähkinä, pavut, vesimeloni ja vihannekset. Kotieläimiä ovat naudat, lampaat, vuohet, aasit ja hevoset. Lisäksi harjoitetaan polttopuun hankintaa, keräilyä, käsityöammatteja ja kaupankäyntiä. Somadougoussa pidetään viikoittain tärkeät markkinat ja Soufouroulayessa pienemmät. Karjaa ja kalaa viedään myytäväksi Moptiin, Bamakoon ja Burkina Fasoon.
Kunnassa toimii esikoulu, kahdeksan alakoulua, kaksi yläkoulua, kaksi koulutus- ja kehittämiskeskusta (CED), lukutaitokeskuksia ja madrasa. Terveyspalveluihin kuuluvat Soufouroulayen ja Somadougoun terveyskeskukset ja kaksi terveysasemaa. Vesihuolto käsittää joukon kaivoja, porakaivoja ja vesiposteja. Muihin palveluihin kuuluu kaksi toria, kaupat, viljavarastot, myllyt, riisinkuorimakoneet sekä Soufouroulayen nuortenleiri, jonka tarkoitus on edistää nuorison työllisyyttä. Jokaisen kylän pikku moskeijan lisäksi kunnassa on kaksi suurta perjantaimoskeijaa.
Nähtävyydet ja matkailu.
Kunnassa sijaitsevat Sékou Amadoun 1800-luvun alussa perustaman Hamdallahin kaupungin rauniot. Matkailupalveluja ei ole.
Timothée Kolodziejczak

Timothée Kolodziejczak (s. 1. lokakuuta 1991 Avion, Ranska) on ranskalainen jalkapalloilija. Hän edustaa ranskalaista AS Saint-Étienneä ja on pelipaikaltaan joko keskuspuolustaja tai vasen laitapuolustaja.
Seurajoukkueura.
21. elokuuta 2008 Kolodziejczak siirtyi Ranskan pääsarjan seitsenkertaisen mestarin Olympique Lyonnaisin riveihin. Siirto toteuttiin lainasopimuksena, johon liittyi osto-optio kauden päätteeksi Lensin vaatimaan vähintään 3 miljoonan euron siirtokorvaukseen. Siirtoikkunan muista hankinnoista johtuen, Kolodziejczakia ei valittu joukkueen harjoituskaudelle vaan joukkueen silloinen päävalmentaja Claude Puel lähetti hänet maan neljännekski korkeimmalle sarjatasolle Championnat de France amateuriin. Ensiesiintymisensä seuran reservijoukkueessa hän teki 13. syyskuuta 2008 paikallisvastustaja Saint-Étiennen reservijoukkuetta vastaan. Kaksi kuukautta myöhemmin hän sai kutsun edustusjoukkueeseen 23. marraskuuta 2008 pelattavaan otteluun Paris Saint-Germainia vastaan. Hän teki samaisessa ottelussa myös ensiesiintymisensä ammattilaistasolla, kun hänet vaihdettiin kentälle loukkaantuneen Anthony Réveillèren tilalle. Kauden jälkeen Kolodziejczak teki joukkueen kanssa nelivuotisen sopimuksen ja hänestä maksettiin 2,5 miljoonan euron siirtokorvaus.
Kesällä 2012 Kolodziejczak siirtyi Niceen nelivuotisella sopimuksella. Hän pelasi joukkueessa kahden kauden aikana kaiken kaikkiaan yhteensä 82 ottelua ja teki niissä neljä maalia.
29. elokuuta 2014 Kolodziejczak teki nelivuotisen sopimuksen espanjalaisseura Sevillan kanssa. Hänestä maksettiin arviolta noin 4 miljoonan euron siirtokorvaus.
Sergio Rico

Sergio Rico González (s. 1. syyskuuta 1993 Sevilla, Espanja) on espanjalainen jalkapallomaalivahti. Hän edustaa Qatar Stars Leaguessa pelaavaa Al-Gharafaa.
Seurajoukkueura.
Rico on kotikaupunkinsa jalkapalloseura Sevilla Fútbol Clubin junioriakatemian kasvatti. Ensiesiintymisensä seuran reservijoukkueessa hän teki vuonna 2011. 1. heinäkuuta 2013 hän solmi kaksivuotisen sopimuksen seuran kanssa.
14. syyskuuta 2014 Rico teki ensiesiintymisensä seuran edustusjoukkueessa ottelussa Getafea vastaan, kun joukkueen molemmat maalivahdit Beto ja Mariano Barbosa olivat loukkaantuneina. Ottelu päättyi Sevillan 2–0-voittoon. Hän pelasi kauden aikana 21 Primera Divisiónin ottelua. Eurooppa-liigassa hän pelasi 11 ottelua mukaan lukien voitokas loppuottelu FK Dniproa vastaan.
Rico pelasi Sevillassa neljän kauden aikana kaikkiaan 114 Espanjan pääsarjaottelua, joissa hän päästi 150 maalia ja piti 38 ottelussa maalinsa koskemattomana. Mestarien liigassa hän pelasi karsintoineen 24 ottelua, joissa päästi 33 maalia ja piti vastustajan maaleitta yhdeksässä ottelussa.
Rico pelasi kauden 2018–2019 lainalla Englannin Valioliigan Fulhamissa. Pelaamissaan 29 liigaottelussa hän päästi 56 maalia ja pelasi viisi nollapeliä. Kauden 2019–2020 hän oli lainalla Ligue 1:n Paris Saint-Germainissa, jossa voitti kansallisen triplamestaruuden. Hän pelasi kaksi liigaottelua sekä Ranskan cupin ja liigacupin alkukierrosten otteluita. Mestarien liigassa hän pelasi kolmessa ottelussa päästämättä maaliakaan. Näihin kuuluivat puolivälierä Atalantaa ja välierä RB Leipzigia vastaan, jossa hän tosin tuli kentälle vasta 79. minuutilla. Tappiollisessa loppuottelussa hän oli vaihdossa.
Rico loukkaantui vakavasti toukokuussa 2023 hevosonnettomuudessa. Hän sai hevosen potkun niskan alueelle. Rico oli onnettomuuden johdosta 19 päivää koomassa ja 36 päivää tehohoidossa.
Syyskuussa 2024 Rico siirtyi qatarilaisseura Al-Gharafaan. Rico pelasi ensimmäistä kertaa onnettomuutensa jälkeen 1. lokakuuta 2024 AFC:n mestarien liigan ottelussa Al-Ainia vastaan.
Maajoukkueura.
Rico teki debyyttinsä Espanjan maajoukkueessa 1. kesäkuuta 2016 Etelä-Koreaa vastaan. Se on maaliskuussa 2025 edelleen hänen ainoa maaottelunsa.
Jääkiekon I-divisioonan kausi 1988–1989

Jääkiekon I-divisioona 1988–1989 oli järjestyksessään 15. pelattu I-divisioonakausi. Sarjassa pelattiin 12 joukkueen nelinkertainen runkosarja, jonka jälkeen kaksi parasta joukkuetta jatkoivat SM-liigan karsintoihin. Viimeiseksi sijoittunut putosi suoraan II-divisioonaan ja toiseksi viimeinen joutui karsimaan sarjapaikastaan. 
Sarjassa Joensuun Kiekko-Pojat ja Helsingin Jokerit muodostivat selkeän kärkikaksikon. Molemmat joukkueet voittivat omat karsintaottelunsa ja nousivat SM-liigaan kaudeksi 1989-1990. I-divisioonaan putosivat Oulun Kärpät ja Porin Ässät.
Sarjan viimeiseksi jäänyt Savonlinnan Pallokerho putosi suoraan II-divisioonaan ja Heinolan Peliitat karsintojen jälkeen. Tilalle nousivat Kiekko-67 ja Hokki-Salo. 
Runkosarja.
JoKP ja Jokerit SM-liigakarsintaan. Peliitat I-divisioonakarsintaan, SaPKo putosi II-divisioonaan.
Liigakarsinta.
Liigakarsintaottelut pelattiin paras viidestä järjestelmällä. SM-liigan 11. Kärpät sai vastaansa I-divisioonassa toiseksi sijoittuneen Jokerit ja SM-liigan 12. Ässät sai vastaansa I-divisioonan voittaneen JoKP:n.
I-divisioonakarsinta.
Kiekko-67 nousi I-divisioonaan. Tasapisteisiin päätyneiden Hokki-Salon ja VHT:n välillä pelattiin uusintaottelu, jonka Hokki-Salo voitti 8-7 nousten I-divisioonaan. Peliitat putosi II-divisioonaan.
FS Simoun (1924)

Simoun oli Ranskan laivaston 1924 vesille laskettu Bourrasque-luokan hävittäjä toisessa maailmansodassa.
Valmistus.
Alus tilattiin Ateliers et Chantiers de St. Nazaire-Penhoët'lta, missä köli laskettiin 8. elokuuta 1923. Alus laskettiin vesille 3. kesäkuuta 1924 ja otettiin palvelukseen 29. huhtikuuta 1926.
Palvelus.
Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.
FS Siroco (1925)

Siroco oli Ranskan laivaston 1925 vesille laskettu Bourrasque-luokan hävittäjä toisessa maailmansodassa.
Valmistus.
Alus tilattiin Ateliers et Chantiers de St. Nazaire-Penhoët'lta, missä köli laskettiin maaliskuussa 1924. Alus laskettiin vesille 3. lokakuuta 1925 ja otettiin palvelukseen 1. heinäkuuta 1927.
Palvelus.
Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.
Toisen maailmansodan alun "Siroco" oli Kanaalin alueella. Sen ilmoitettiin upottaneen Saksan laivaston sukellusveneen, mutta kohteena ollut "U-49" kykeni vaurioituneenakin palaamaan tukikohtaansa. Helmikuussa 1940 alus hyökkäsi uudelleen tuloksetta sukellusvenettä vastaan.
Saksan laivaston torpedoveneiden "S23" ja "S26" laukaisemat torpedot upottivat aluksen 31. toukokuuta 1940 Dunkerquen edustalla.
FS Tempête (1925)

Tempête oli Ranskan laivaston 1925 vesille laskettu Bourrasque-luokan hävittäjä toisessa maailmansodassa.
Valmistus.
Alus tilattiin Nantesista Anciens Chantiers Dubigeonilta, missä köli laskettiin 3. joulukuuta 1923. Alus laskettiin vesille 21. helmikuuta 1925 ja otettiin palvelukseen 28. syyskuuta 1926.
Palvelus.
Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.
Alus poistettiin alusluettelosta helmikuussa 1950.
Pikkutrumpettiköynnös

Pikkutrumpettiköynnös ("Campsis radicans") on trumpettiköynnösten sukuun kuuluva laji. Kukkien väri on joko oranssi tai tulipunainen. Kukinta-aika on kesäkuulla. Kasvi menestyy aurinkoisella tai puolivarjoisella paikalla ja kestää melko hyvin kuivuutta, mutta kastelun on hyvä olla säännöllistä. Sitä tavataan luonnonvaraisena Pohjois-Amerikassa. Se houkuttelee puoleensa kolibreja. Se on suosittu puutarhakasvi värikkäiden kukkiensa ansiosta. Sitä käytetään paitsi talojen seinillä, myös esimerkiksi aitauksissa ja puutarhamajoissa.
Bergianska trädgården

Bergianska trädgården on kasvitieteellinen puutarha Tukholman Norra Djurgårdenin kaupunginosassa. Se sijaitsee Frescatin alueella Brunnsvikenin rannalla. Puutarhaa hallinnoivat yhdessä Ruotsin kuninkaallinen tiedeakatemia ja läheinen Tukholman yliopisto.
Puutarha sai alkunsa Bengt ja Peter Jonas Bergius -nimisten veljesten 1700-luvun puolivälissä perustamasta Bergielund-nimisestä puutarhasta, jonka kuninkaallinen tiedeakatemia otti haltuunsa heidän kuoltuaan. Puutarhaa ylläpitämään perustettiin vuonna 1791 Bergianin säätiö. P. J. Bergiuksen testamenttilahjoituksella puutarhan johtajalle perustettiin oma professuuri, ja siitä alkaen johtajasta on käytetty nimitystä ”professori Bergianus”. Ensimmäinen kyseisen viran hoitaja oli Olof Swartz. Puutarha sijaitsi alun perin lähempänä Tukholman keskustaa nykyisen Vasastanin kaupunginosan alueella Vasaparkenin puiston pohjoispuolella, mutta se siirrettiin vuonna 1885 kaupunkirakentamisen tieltä Frescatiin. Puutarhassa on nykyään kaksi suurta kasvihuonetta, vuonna 1900 rakennettu Victoria-kasvihuone ja 1995 valmistunut Edvard Anderssonin kasvihuone.
FS Tornade (1925)

Tornade oli Ranskan laivaston 1925 vesille laskettu Bourrasque-luokan hävittäjä toisessa maailmansodassa.
Valmistus.
Alus tilattiin Bordeaux'sta Chantiers Dyle &amp; Bacalanilta, missä köli laskettiin 25. huhtikuuta 1923. Alus laskettiin vesille 12. maaliskuuta 1925 ja otettiin palvelukseen 10. toukokuuta 1928.
Palvelus.
Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.
Liittoutuneiden aloittaessa maihinnousun Pohjois-Afrikkaan alus oli Oraniin sijoitetussa 7. hävittäjäviirikössä, jonka muuta alukset olivat "Tramontane" ja "Typhon". Viirikön pyrkiessä 8. marraskuuta 1942 torjumaan maihinnousua risteilijä "HMS Aurora" upotti "Tornaden".
FS Tramontane (1924)

Tramontane oli Ranskan laivaston 1924 vesille laskettu Bourrasque-luokan hävittäjä toisessa maailmansodassa.
Valmistus.
Alus tilattiin Bordeaux'sta Forges et Chantiers de la Girondelta, missä köli laskettiin kesäkuussa 1923. Alus laskettiin vesille 29. marraskuuta 1924 ja otettiin palvelukseen 15. lokakuuta 1927.
Palvelus.
Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.
Liittoutuneiden aloittaessa Pohjois-Afrikan maihinnousun alus oli Oraniin sijoitetussa 7. hävittäjäviirikössä, jonka muuta alukset olivat "Tornade" ja "Typhon". Viirikön pyrkiessä 8. marraskuuta 1942 torjumaan maihinnousua risteilijä "HMS Aurora" vaurioitti "Tramontanea" niin pahoin, että alus piti ajaa matalikolle uppoamisen estämiseksi.
Lintu ja ääni

Lintu ja ääni – Kotoiset lintumme solisteina on lintujen ääntelyä esittelevä kirja, jonka Moreeni on julkaissut 2013. Kirjaan ja cd-levylle on koottu 75 Suomessa esiintyvästä linnusta valokuvat, kuvaukset ja ääninäytteet. Tekstit on kirjoittanut biologi ja luontotoimittaja Riku Cajander, ja äänitykset on tehnyt Lauri Hallikainen, joka on vuodesta 1996 lähtien kerännyt ääniarkistoonsa 6 330 näytettä, joiden joukossa on jopa lintujen siipiääniä.
Cajander on koonnut teksteihin lintuja käsittelevää perimätietoa. Kunkin linnun kohdalla on myös levinneisyyskartta. Linnut ovat aakkosjärjestyksessä.
Arviot.
William Velmala kirjoittaa Linnut-lehdessä, että "Lintu ja ääni" on "hauska kirja", tarinat viihdyttäviä ja silti asiapitoisia. Hän toteaa, että kirja on erinomainen valinta ensimmäiseksi lintukirjaksi, ja kiittää korkeatasoisia ja riittävän pitkiä ääninäytteitä. Valokuvista hänellä on moitittavaa: kaikki eivät ole erityisen edustavia.
FS Typhon (1924)

Typhon oli Ranskan laivaston 1924 vesille laskettu Bourrasque-luokan hävittäjä toisessa maailmansodassa.
Valmistus.
Alus tilattiin Bordeaux'sta Forges et Chantiers de la Girondelta, missä köli laskettiin syyskuussa 1923. Alus laskettiin vesille 22. toukokuuta 1924 ja otettiin palvelukseen 27. kesäkuuta 1928.
Palvelus.
Aluksen 75 millimetrin ilmatorjuntatykki vaihdettiin 1930-luvun alussa kahteen 37 millimetrin ilmatorjuntatykkiin, jolloin tulinopeus nousi merkittävästi kantaman kustannuksella.
Liittoutuneiden aloittaessa Pohjois-Afrikan maihinnousun alus oli Oraniin sijoitetussa 7. hävittäjäviirikössä, jonka muuta alukset olivat "Tornade" ja "Tramontane". "Typhon" ei osallistunut hyökkäykseen muun viirikön pyrkiessä 8. marraskuuta 1942 torjumaan maihinnousua. Alus upotettiin seuraavana päivänä sataman suulle estämään liittoutuneiden pääsyä satamaan.
Kohtalon tähti

Kohtalon tähti () on vuonna 1952 ensi-iltansa saanut Vincent Shermanin ohjaama yhdysvaltalainen lännenelokuva, jonka pääosissa ovat Clark Gable, Ava Gardner ja Broderick Crawford. Elokuva jäi sivuosassa olevan Lionel Barrymoren viimeiseksi elokuvaksi. "Kohtalon tähdessä" sekoittuvat romantiikan ja westernin ainekset, ja elokuva sijoittuu 1840-luvun Texasiin, missä raja-asukas auttaa Texasin itsenäistymisprosessia Meksikosta. "Kohtalon tähti" on Gablen ja Gardnerin toinen yhteinen elokuva.
"Kohtalon tähden" oli käsikirjoittanut Borden Chase Howard Estabrookin tarinan pohjalta. Elokuvan tuotti Z. Wayne Griffin, ja sen tuotanto- ja levittäjäyhtiönä oli Metro-Goldwyn-Mayer. "Kohtalon tähti" kuvattiin Coloradossa ja MGM:n studioilla Kalifornian Culver Cityssä noin 1,6 miljoonan dollarin budjetilla vuonna 1951 toukokuun puolesta välistä kesäkuun loppuun.
"Kohtalon tähti" sai Yhdysvaltain ensi-iltansa 31. tammikuuta vuonna 1952 New Yorkissa. Yhdysvaltain maanlaajuinen ensi-ilta oli 8. helmikuuta, ja Suomessa elokuva sai ensi-illan 7. marraskuuta 1952. Elokuva uudelleenesitettiin Suomessa 3. syyskuuta vuonna 1965. MGM:n merkinnöissä elokuva tuotti Yhdysvalloissa ja Kanadassa 2 478 000 dollaria ja ulkomailla 1 444 000 dollaria. Lopulta elokuva toi voittoja 990 000 dollarin edestä. United Artists ja MGM julkaisivat "Kohtalon tähden" VHS:lle vuonna 1994, ja Warner Bros. julkaisi elokuvan DVD:lle vuonna 9. syyskuuta 2011.
Siinain pommi-iskut 2004

Siinailla Egyptissä tehtiin 7. lokakuuta 2004 kolme autopommi-iskua, joissa menehtyi yhteensä 34 ihmistä ja noin 170 loukkaantui. Ensimmäinen iskuista tapahtui Tabassa ja kaksi myöhempää Ras al-Shitanissa. Ensimmäisen iskun kohteena oli Taban Hilton -hotelli, jonka koko julkisivu romahti tuon autopommin aiheuttaman räjähdyksen voimasta. Tässä iskussa 31 ihmistä menetti henkensä. Näiden kahden Ras al-Shitanissa tapahtuneen pommi-iskun kohteina olivat ravintola ja leirintäalue. Tässä ensimmäisessä iskussa menehtyi kolme ihmistä. Toisessa ei tullut ihmisuhreja.